ഇനി പുഴ കഥ പറയും തീരം കവിതയെഴുതും ! ചാലക്കര പുരുഷു തലശ്ശേരി: ഇന്ഡോഫ്രഞ്ച് സംസ്കൃതിയുടേയും, മയ്യഴിയിലെ ഐതിഹാസികമായ വിമോചന പോരാട്ടങ്ങളുടേയും കഥ ചേതോഹരമായി ലോകത്തോട് പറഞ്ഞ , വിഖ്യാത നോവലിസ്റ്റ് എം.മുകുന്ദന്്റെ നാമധേയത്തില് മയ്യഴിപ്പുഴയോരത്ത് ന്യൂ മാഹിയില് നിര്മ്മിച്ച അതി മനോഹരമായ ഉദ്യാനം സഞ്ചാരികള്ക്കായി രണ്ടാഴ്ചക്കുള്ളില് തുറന്ന് നല്കും. കേരളക്കരയിലെ പെരിങ്ങാടി ഭാഗത്താണ് ജില്ലാ പഞ്ചായത്ത് രണ്ട് കോടി രൂപ ചിലവില് കുട്ടികള്ക്കും വയോജനങ്ങള്ക്കും വേണ്ടി അതി മനോഹരവും നൂതനവുമായ ഉദ്യാന വിനോദകേന്ദ്രം ഒരുക്കിയിട്ടുള്ളത്. പൂമ്ബാറ്റകളെപ്പോലെ പാറിപ്പറന്ന് നടക്കേണ്ട കുട്ടികളേയും, ജീവിത സായന്തനം ആനന്ദദായകമാക്കാനുള്ള വയോജനമനസ്സുകളേയും ഉള്ക്കൊണ്ടാണ് കേരളീയ വാസ്തുശില്പ്പ മാതൃകയില് ഈ ഉദ്യാനം നിര്മ്മിക്കപ്പെട്ടിട്ടുള്ളത്. മെയിന് റോഡിലെ കമനീയമായ കവാടം കടന്ന് ചെന്നാല് അത് മറ്റൊരു സ്വപ്ന ലോകമായി മാറും. നേരത്തെ ഉണ്ടായിരുന്ന വന് മരങ്ങളെയെല്ലാം നിലനിര്ത്തിക്കൊണ്ടു തന്നെ, അവയ്ക്ക് ചുറ്റിലും പലതരത്തിലുള്ള ഇരിപ്പിടങ്ങള് നിര്മ്മിച്ചിരിക്കുന്നു. പുഴ സഞ്ചാരത്തിന് വഴിയൊരുക്കി ഇതിനോട് ചേര്ന്ന് ബോട്ട് ജെട്ടിയുമുണ്ട്. ഇവിടെ ജല കേളീ വിനോദ പരിപാടികളുമുണ്ട്.വിഖ്യാത ശില്പ്പി ബാലന് താനൂരാണ് ഉദ്യാനത്തിന് രൂപകല്പനയും നിര്മ്മാണ മേല്നോട്ടവും നിര്വഹിച്ചത്.ഈ ഉദ്യാനം നാടിന് സമര്പ്പിക്കപ്പെട്ടെങ്കിലും, കൊറോണ വ്യാപനത്തെ തുടര്ന്ന് അടച്ചിടുകയായിരുന്നു ചരിത്രവും മിത്തുക്കളും കുഞ്ഞോളങ്ങള് തീര്ക്കുന്ന, കാലാതിവര്ത്തിയായ മയ്യഴിപ്പുഴയുടെ ഇരുകരകളും ഇതോടെ വിനോദ സഞ്ചാര ഭൂപടത്തില് ഇടം നേടുകയാണ്. കേന്ദ്ര ഭരണ പ്രദേശമായ മയ്യഴിയില്, മഞ്ചക്കല് ബോട്ട് ഹൗസ് മുതല് തീരത്തെ തൊട്ട് തലോടി, മാഹി പാലവും, മൂപ്പന് കുന്നും, തുറമുഖവും കടന്ന് പുലിമുട്ടിലൂടെ കടലില് ഒരുകിലോമീറ്റര് ദൈര്ഘ്യം വരെ, മൂന്ന് കി.മി.ദൂരത്തില് പുഴയോര നടപ്പാത യാഥാര്ത്ഥ്യമായി വരികയാണ്. മാഹി പാലം ജംഗ്ഷന് തൊട്ട് മലയാള കലാഗ്രാമം വരെയുള്ള പുഴയോരം വീതി കൂട്ടി, സന്ദര്ശകര്ക്ക് വിശ്രമിക്കാനുള്ള ഇരിപ്പിടങ്ങളുമൊരുക്കുന്നുണ്ട്.ഇതിന്്റെ നിര്മ്മാണവും ത്വരിതഗതിയില് നടന്നുവരികയാണ്.The post ഇനി പുഴ കഥ പറയും തീരം കവിതയെഴുതും ! first appeared on MalayalamExpressOnline.